Indignation (filem)

Indignation inggih punika filem sandhiwara saking Amérikah Sarékat ingkang didamel taun 2016. Filem punika dipunsutradarani James Schamus ingkang ngrangkep minangka juru damel lan panganggit skénario, dipunangkat saking Novi Sad anggitanipun Philip Roth ingkang kababar taun 2008 kanthi sesirah ingkang sami. Filem punika nyariyosaken babagan pagesangan tiyang-tiyang Ohio, ing wiwitan dasawarsa 1950-an. Wondéné para juru paraga ingkang dipunpracaya maragani filem punika antawisipun Logan Lerman, Sarah Gadon, Tracy Letts, Linda Emond, Danny Burstein, Ben Rosenfield, Pico Alexander, Philip Ettinger, lan Noah Robbins.

Filem punika kaping pisan dipuntepangaken wonten pahargyan Sundance Film Festival, surya 24 Januari 2016, lan dibabar sesarengan kanggé sagung pamirsa ing surya 29 Juli 2016, déning Roadside Attractions lan Summit Entertainment. Kaprigelanipun Lerman ing filem punika ndadosaken filemipun tambah saé lan pungkasanipun nampi pangalembana saking para pamirsa lan juru kritik, ugi mlebet nominasi wonten pahargyan Seattle Film Critics Awards lumantar kategori Paraga Priya Utama Paling Saé.

Ingkang maragani 

 Logan Lerman-Marcus Messner
 Sarah Gadon-Olivia Hutton
 Pico Alexander-Sonny Cottler
 Danny Burstein-Max Messner
 Linda Emond-Esther Messner
 Tracy Letts-Hawes D. Caudwell
 Ben Rosenfield-Bertram Flusser
 Phillip Ettinger-Ron Foxman
 Noah Robbins-Marty Ziegler

Latar wingking 
Wulan April 2015, Logan Lerman lan Sarah Gadon mratélakaken bilih piyambakipun sami sumadya nyengkuyung filem punika. James Schamus badhé nyutradarani filem punika, dhedhasar skénario anggitanipun piyambak, sinambi ngayahi jejibahan minangka juru damel, sesarengan Anthony Bregman lan Rodrigo Teixeira. Sawetawis, Stefanie Azpiazu, Avy Eschenasy, lan Lerman ugi nyengkuyung minangka juru damel. Ing wulan Juni 2015, Tracy Letts, Linda Emond, lan Danny Burstein medalaken pawarta bilih sami sumadya nyawiji wonten proyèk filem punika. Pandamelan punika dipunwiwiti ing surya 5 Juni 2015, ing New York City, lan jangkep ing surya 17 Juli 2015.

Filem punika, kaping pisan pikantuk pangurmatan katepangaken wonten pahargyan Sundance Film Festival, surya 24 Januari 2016. Boten dangu sasampunipun, Summit Entertainment numbas hak pangeduman filem kanggé para pamirsa ing Amérika Lèr kanthi regi $2.5 juta. Lajeng wonten pawartos bilih Roadside Attractions ugi sumadya mbiyantu dados juru dum pilmi. Pahargyan adon-adon ingkang ngrawuhaken filem punika 66th Berlin International Film Festival ing adicara The Panorama. Indignation kababar sesarengan ing gedhong biyoskup surya 29 Juli 2016.

Indignation punika panèn pangalembana saking sagung pamirsa lan juru kritik. Rotten Tomatoes nglaporaken bilih filem punika ngancik angka 82% dipunremeni, dhedhasar pratélanipun 111 juru kritik, kanthi rata-rata 7.5/10. Ing Metacritic, filem punika ngancik biji 79 saking 100, dhedhasar pambijinipun 34 juru kritik, ingkang mratandhani bilih filem punika saèstu dipunremeni.

Rujukan

Pranala njawi 
 
 
 
 
 

Film Amérikah Sarékat
Filem drama
Artikel Wiki Mrebawani II kalamangsa 1